14. Ngwanabo rena yo mongwe yo a nyamilego o ile a thušwa bjang? 19 Petro o ile a araba ka gore: “Morena, ge e ba e le wena, ntaele gore ke tle go wena ke sepela godimo ga meetse.” Mathomong o ile a bontšha sebete. Ka ge a be a kgahlilwe ke mohlolo wo wa moswananoši, Petro o ile a nyaka go tiiša tumelo ya gagwe le go feta. O be a nyaka go akaretšwa go seo se diregago. Ka botho, Jesu o ile a mmitša. Petro o ile a fologa sekepe gomme a sepela godimo ga meetse ao a nago le maphoto a lewatle. Akanya kamoo Petro a ilego a ikwa ka gona ge a hwetša gore moo a bego a gata gona go be go tiile gomme a kgona go ema godimo ga meetse. O swanetše go ba a ile a makala ge a eya go Jesu. Lega go le bjalo, kapejana dilo di ile tša thoma go fetoga.—Bala Mateo 14:29.